《客有言长沙军变向伯恭能弹治规画甚伟适得伯恭书亦道其事作韵语以寄之》
宋代·李纲

长沙舞袖仅可旋，今作巨镇湖湘边。骄兵夜探赤白丸，乘间窃发将啸翾。

不知向子有老拳，缚束健卒秖数言。翩如鸟雀擒鹰鹯，奸腰凶领污龙泉。

弹压一境敢复喧，稚耋鼓舞喜欲颠。

归哺其饴甘晏眠，众服壮略称无前。我归自南得之传，颇欣祖生先着鞭。

何不付与大将权，旌旗缤纷指云燕。一鼓士气如突烟，黠虏破胆心少悛。

洒扫海内清戈鋋，使我衰病安庐田。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。